冬雷行
作者：洪咨夔
朝代：宋

paragraphs: 三月廿八雪，十月十九雷。
日官起歷失氣朔，深春爲臘冬爲梅。
衣巾暄淑糝白醭，研席昏濕凝青埃。
階頭蠢䏰上未已，陣陣送雨千峰來。
水鄉種早場已築，山鄉種晚鎌方催。
漏天未信解晴否，低田芽茁高田摧。
老農一飽不自保，愁面百摺何當開。
君不見太史局申十月雷，麥成堆。